CELEX: 52013PC0307
Language: mt
Date: 2013-05-29
Title: Proposta għal DEĊIŻJONI TAL-KUNSILL dwar l-applikazzjoni tar-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti dwar dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju

|
			
		
		
		52013PC0307
		
			Proposta għal DEĊIŻJONI TAL-KUNSILL dwar l-applikazzjoni tar-Regolament Nru 41 tal-Kummissjoni Ekonomika għall-Ewropa tan-Nazzjonijiet Uniti dwar dispożizzjonijiet uniformi li jikkonċernaw l-approvazzjoni tal-muturi fir-rigward tal-istorbju /* COM/2013/0307 final - 2013/0159 (NLE) */
			
				
		
		
			
			   	MEMORANDUM TA' SPJEGAZZJONI
1.           KUNTEST TAL-PROPOSTA
·                        
Ir-raġunijiet tal-proposta u
l-għanijiet tagħha
Fil-livell internazzjonali, il-Kummissjoni
Ekonomika għall-Ewropa tan-Nazzjonijiet Uniti (NU/KEE) tiżviluppa
rekwiżiti armonizzati, li huma maħsubin biex ineħħu
l-ostakoli tekniċi għall-kummerċ tal-vetturi bil-mutur bejn
il-Partijiet Kontraenti għall-Ftehim tal-Kummissjoni Ekonomika
għall-Ewropa tan-Nazzjonijiet Uniti dwar l-adozzjoni ta' preskrizzjonijiet
tekniċi uniformi għall-vetturi bir-roti, tagħmir u partijiet li
jistgħu ikunu ffittjati ma' u/jew ikunu użati ma' vetturi bir-roti u
l-kundizzjonijiet għal rikonoxximent reċiproku ta' approvazzjonijiet
mogħtija fuq il-bażi ta' dawn il-preskrizzjonijiet ("il-Ftehim
Rivedut tal-1958")[1]
u biex jiżguraw li vetturi bħal dawn joffru livell għoli ta'
saħħa, sikurezza u protezzjoni ambjentali.
Ir-Regolament Nru 41 tal-Kummissjoni
Ekonomika għall-Ewropa tan-Nazzjonijiet Uniti dwar dispożizzjonijiet
uniformi li jikkonċernaw l-approvazzjoni tal-muturi fir-rigward tal-istorbju[2] ("ir-Regolament tan-NU/KEE
Nru 41") dan l-aħħar ingħata l-istess livell ta'
protezzjoni ambjentali kif miksub permezz tal-leġiżlazzjoni
tal-approvazzjoni tat-tip tal-Unjoni, u għalhekk issa l-Unjoni tista' tibda
tapplika dan ir-Regolament tan-NU/KEE. L-għan ta' dan ir-Regolament huwa
li jistabbilixxi dispożizzjonijiet ekwivalenti għall-kontroll
tal-istorbju tal-muturi u kjarifiki għat-test tal-kejl tal-ħoss
tal-vettura wieqfa ta' vetturi bħal dawn.
Fil-livell tal-UE, l-Anness I
tad-Direttiva 2002/24/KE tal-Parlament Ewropew u tal-Kunsill li għandha
x'taqsam mal-approvazzjoni tat-tip ta' vetturi bil-mutur b'żewġ roti
jew bi tlieta[3],
b'referenza għall-Kapitolu 9 tal-Anness I tad-Direttiva 97/24/KE
dwar ċerti komponenti u karatteristiċi ta' vetturi ta' żewġ
jew tliet roti b'mutur[4],
jagħti l-mandat għall-approvazzjoni tat-tip għal vetturi
bil-mutur b'żewġ roti jew bi tlieta, skont il-proċeduri tal-kejl
u l-valuri ta’ limitu għal livelli tal-ħoss kif inhu stabbilit
fl-Anness I.
Issa li r-Reviżjoni 4 tar-Regolament
tan-NU/KEE Nru 41 ġiet stabbilita, huwa xieraq li l-Unjoni tapplika
l-imsemmi Regolament.
Din id-Deċiżjoni tal-Kunsill se
tawtorizza lill-Kummissjoni f'isem l-Unjoni Ewropea biex tinnotifika
l-applikazzjoni tar-Regolament tan-NU/KEE Nru 41.
·                        
Il-kuntest ġenerali
Il-Kapitolu 9 tal-Anness I
tad-Direttiva 97/24/KE jistabbilixxi r-rekwiżiti bażiċi
għal ċerti komponenti u karatteristiċi ta' vetturi bil-mutur
b'żewġ jew bi tliet roti fir-rigward tal-approvazzjoni tat-tip
tagħhom. Ġie meqjus neċessarju li jiġu stabbiliti
l-proċeduri u r-rekwiżiti tat-testijiet tal-ħoss
speċifiċi għal din l-approvazzjoni tat-tip fil-livell tal-UE.
Issa huwa previst li l-Unjoni Ewropea tapplika
r-Regolament tan-NU/KEE Nru 41 biex ikun hemm rekwiżiti armonizzati
komuni fuq livell internazzjonali, u dan se jiffaċilita l-kummerċ
internazzjonali u se jieħu post ir-rekwiżiti tal-approvazzjoni
eżistenti kif stipulat fil-Kapitolu 9 tal-Anness I tad-Direttiva
97/24/KE. Dan ikun jippermetti lill-kumpaniji Ewropej li jsegwu sett wieħed
ta' rekwiżiti rikonoxxuti mad-dinja kollha, jiġifieri
fil-pajjiżi/Partijiet Kontraenti għall-Ftehim Rivedut tal-1958
tan-NU/KEE.
·                        
Dispożizzjonijiet eżistenti fil-qasam
tal-proposta
Il-Kapitolu 9 tal-Anness I
tad-Direttiva 97/24/KE fih rekwiżiti għall-approvazzjoni tat-tip ta'
vetturi bil-mutur b'żewġ roti jew bi tlieta (il-kategorija L)
fir-rigward tal-livell permissibbli tal-ħoss u s-sistema tal-egżost
tagħhom.
·                        
Konsistenza mal-bqija tal-politiki u
l-għanijiet tal-Unjoni
Il-proposta hija konformi mal-għanijiet
tad-Direttivi 2002/24/KE u 97/24/KE u, għalhekk, hija konsistenti
mal-għanijiet tas-saħħa, tas-sikurezza u ambjentali tal-UE u
l-għan li jsir progress lejn l-armonizzazzjoni internazzjonali
tal-leġiżlazzjoni tal-muturi.
Barra minn hekk, il-proposta hija f'konformità
mad-Deċiżjoni tal-Kunsill 97/836/KE bil-għan tal-applikazzjoni
mill-Komunità Ewropea tal-Ftehim Rivedut tal-1958.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
 ·                         Il-konsultazzjoni mal-partijiet interessati 
 Hi u tiżviluppa l-proposta, il-Kummissjoni Ewropea kkonsultat mal-partijiet interessati u mal-organizzazzjonijiet tal-partijiet interessati. Kien hemm konsultazzjoni ġenerali dwar l-approċċ previst rigward l-emissjonijiet tal-ħoss tal-vetturi fil-qafas tal-proċess "CARS 21" li ġabret flimkien l-Istati Membri, il-manifatturi (ir-rappreżentanti Ewropej u dawk nazzjonali u kumpaniji individwali), il-manifatturi tal-komponenti, l-organizzazzjonijiet tat-trasport u r-rappreżentanti tal-utenti. L-approċċ propost fir-rigward tal-applikazzjoni tar-Regolament tan-NU/KEE Nru 41 se jiġi ppreżentat ukoll fil-Kumitat Tekniku – Vetturi bil-Mutur (TCMV), kif ukoll fil-laqgħa tal-Grupp ta' Ħidma dwar il-Muturi. ·                         Il-valutazzjoni tal-impatt L-applikazzjoni tar-Regolament tan-NU/KEE Nru 41 ma twassalx għal reviżjoni tal-limiti tal-emissjonijiet tal-ħoss u/jew tal-limiti stabbiliti, kif stipulat attwalment fid-Direttiva 97/24/KE. Barra minn hekk, il-metodi tal-ittestjar stabbiliti fir-Regolament tan-NU/KEE Nru 41 huma ekwivalenti fl-ambitu u l-approċċ xjentifiku għal dawk previsti fid-Direttiva 97/24/KE. Għalhekk, il-proċess ta' applikazzjoni propost mhux mistenni jkollu impatt soċjali, ambjentali u ekonomiku għall-Unjoni Ewropea jew għaż-ŻEE minħabba l-ekwivalenza ġenerali kemm tal-metodi tal-ittestjar għall-emissjonijiet tal-ħoss proposti, kif ukoll tal-limiti tal-emissjoni tal-ħoss u tal-limiti stabbiliti involuti. Skont il-qafas tal-abbozz ta' proposta għal Regolament (UE) Nru .../2012 tal-Parlament Ewropew u tal-Kunsill dwar l-approvazzjoni u s-sorveljanza fis-suq ta' vetturi b'żewġ jew bi tliet roti u kwadriċikli[5], saret analiżi tal-kostbenefiċċju dwar il-ħoss u t-tbagħbis fil-vetturi tal-kategorija L (vetturi b'żewġ roti jew bi tlieta)[6], li wera d-deterjorament tal-emissjoni tal-ħoss f'vetturi tal-kategorija L minħabba t-tbagħbis. F'dan ir-rigward, ir-Regolament tan-NU/KEE Nru 41, minbarra l-ekwivalenza tiegħu għall-metodi tal-ittestjar u l-valuri tal-limitu tal-emissjonijiet tal-ħoss tal-UE, jintroduċi elementi u miżuri kosteffikaċi kontra t-tbagħbis, u b'hekk f'armonija sħiħa mal-inizjattiva leġiżlattiva li għaddejja għall-vetturi tal-kategorija L. 
3.           ELEMENTI LEGALI TAL-PROPOSTA
·                        
Sommarju tal-azzjoni proposta
Il-proposta se tippermetti lill-Unjoni biex
tapplika r-Regolament tan-NU/KEE Nru 41 dwar l-emissjonijiet tal-ħoss
mill-muturi u tissostitwixxi r-rekwiżiti tal-ittestjar reġjonali
tal-UE permezz ta' proċeduri u r-rekwiżiti tat-testijiet armonizzati
mad-dinja kollha.
·                        
Bażi legali
Filwaqt li jitqiesu l-għan u l-kontenut
tad-Deċiżjoni tal-Kunsill, il-bażijiet legali huma
l-Artikoli 114(1) u 207(4) tat-TFUE. Il-proċedura li għandha
tiġi segwita għall-adozzjoni tad-Deċiżjoni tal-Kunsill hija
dik indikata fl-Artikolu 3(3) tad-Deċiżjoni tal-Kunsill
97/836/KE.
·                        
Il-prinċipju tas-sussidjarjetà
Ir-rekwiżiti tal-ħoss huma diġà
armonizzati fil-livell tal-UE, iżda l-leġiżlazzjoni rilevanti
hija skaduta u teħtieġ aġġornament fir-rigward tal-progress
tekniku li sar mill-adozzjoni tagħha. L-applikazzjoni tal-istrumenti
internazzjonali bħalma huma Regolamenti tan-NU/KEE ekwivalenti u
l-inkorporazzjoni tagħhom fis-sistema tal-UE għall-approvazzjoni
tat-tip tal-vetturi bil-mutur tista' ssir biss mill-Unjoni Ewropea. Dan mhux
biss jevita l-frammentazzjoni tas-Suq Intern, iżda wkoll jassigura
standards uniformi dwar is-saħħa, is-sikurezza u l-ambjent madwar
l-Unjoni. Dan joffri wkoll vantaġġi li ġejjin mill-ekonomiji ta'
skala: il-prodotti jistgħu jsiru għas-suq kollu tal-Unjoni u anki
għas-suq internazzjonali, minflok jiġu manifatturati apposta biex
jingħataw l-approvazzjoni tat-tip nazzjonali għal kull Stat Membru.
Għaldaqstant, il-proposta hija konformi
mal-prinċipju tas-sussidjarjetà.
·                        
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għax ma tmurx lil hinn minn dak meħtieġ biex
tilħaq l-għanijiet li tiżgura t-tħaddim tajjeb tas-Suq
Intern filwaqt li fl-istess ħin ikun hemm livell għoli ta' sikurezza
pubblika u ħarsien ambjentali.
·                        
Għażla tal-istrumenti
L-istrument propost: Deċiżjoni
tal-Kunsill.
Huwa meqjus xieraq l-użu ta'
Deċiżjoni tal-Kunsill billi dan jikkonforma mar-rekwiżiti
tal-Artikolu 3(3) tad-Deċiżjoni tal-Kunsill 97/836/KE.
4.           IMPLIKAZZJONI BAĠITARJA
Il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI
·                        
Żona Ekonomika Ewropea
L-att propost jikkonċerna kwistjoni
taż-ŻEE u għalhekk għandu jestendi għaż-Żona
Ekonomika Ewropea.
2013/0159 (NLE)
Proposta għal
DEĊIŻJONI TAL-KUNSILL
dwar l-applikazzjoni tar-Regolament Nru 41
tal-Kummissjoni Ekonomika għall-Ewropa tan-Nazzjonijiet Uniti dwar
dispożizzjonijiet uniformi li jikkonċernaw l-approvazzjoni tal-muturi
fir-rigward tal-istorbju
(Test b'rilevanza għaż-ŻEE)
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-Artikoli 114(1)
u 207(4) tiegħu,
Wara li kkunsidra l-proposta mingħand
il-Kummissjoni Ewropea,
Wara li kkunsidra l-opinjoni tal-Parlament
Ewropew[7],
Billi:
(1)          Bid-Deċiżjoni
tal-Kunsill 97/836/KE tas-27 ta' Novembru 1997 l-Unjoni laqgħet
il-Ftehim tal-Kummissjoni Ekonomika għall-Ewropa tan-Nazzjonijiet Uniti
dwar l-adozzjoni ta' preskrizzjonijiet tekniċi uniformi għall-vetturi
bir-roti, għat-tagħmir u l-partijiet li jistgħu
jitwaħħlu u/jew jiġu użati fuq vetturi bir-roti u
għall-kundizzjonijiet għar-rikonoxximent reċiproku
tal-approvazzjonijiet mogħtija fuq il-bażi ta' dawn
il-preskrizzjonijiet ("il-Ftehim Rivedut tal-1958")[8].
(2)          Ir-rekwiżiti armonizzati
tar-Regolament Nru 41 tal-Kummissjoni Ekonomika għall-Ewropa
tan-Nazzjonijiet Uniti (NU/KEE) — Dispożizzjonijiet uniformi li
jikkonċernaw l-approvazzjoni tal-muturi fir-rigward tal-istorbju[9] ("ir-Regolament tan-NU/KEE
Nru 41") huma intiżi li jneħħu ostakli tekniċi
fil-kummerċ tal-vetturi bil-mutur bejn il-partijiet kontraenti għall-Ftehim
Rivedut tal-1958 u biex jiżguraw li vetturi bħal dawn joffru livell
għoli ta' sikurezza u protezzjoni.
(3)          Id-Direttiva 2002/24/KE
tal-Parlament Ewropew u tal-Kunsill tat-18 ta' Marzu 2002 li
għandha x'taqsam mal-approvazzjoni tat-tip ta' vetturi bil-mutur
b'żewġ roti jew bi tlieta u li tħassar id-Direttiva tal-Kunsill
92/61/KEE[10]
u d-Direttiva 97/24/KE tal-Parlament Ewropew u tal-Kunsill
tas-17 ta' Ġunju 1997 dwar ċerti komponenti u
karatteristiċi ta' vetturi ta' żewġ jew tlett roti b'mutur[11] u l-miżuri ta'
implimentazzjoni tagħha, jagħtu mandat għall-adozzjoni ta'
livelli permissibbli tal-ħoss, sistemi tal-egżost u proċeduri
għall-ittestjar ta' vetturi bil-mutur b'żewġ roti jew bi tlieta.
(4)          Il-Kapitolu 9
tal-Anness I tad-Direttiva 97/24/KE fih rekwiżiti
għall-approvazzjoni tat-tip ta' vetturi tal-kategorija L fir-rigward
tal-livell permissibbli tal-ħoss u s-sistema tal-egżost tagħhom.
Vetturi tal-kategorija L huwa l-isem
tal-familja ta' vetturi ħfief bħal roti motorizzati, mopeds
b'żewġ jew tliet roti, muturi bi u mingħajr sidecar,
triċikli u kwadriċikli.
(5)          Fid-data tal-adeżjoni
tagħha għall-Ftehim Rivedut tal-1958, l-UE aderixxiet għal numru
limitat ta' Regolamenti tan-NU/KEE elenkati fl-Anness II
tad-Deċiżjoni 97/836/KE; Ir-Regolament tan-NU/KEE Nru 41 ma
kienx inkluż f'dik il-lista.
(6)          Kif previst fl-Artikolu 3(3)
tad-Deċiżjoni 97/836/KE, u skont l-Artikolu 1(7) tal-Ftehim
Rivedut tal-1958, l-Unjoni tista' tiddeċiedi li tapplika wieħed, xi
wħud jew kull Regolament tan-NU/KEE li ma kinitx għadha ssieħbet
fih fiż-żmien tal-adeżjoni għall-Ftehim Rivedut tal-1958.
Id-Deċiżjoni għandha tkun adottata mill-Kunsill wara li
jirċievi l-approvazzjoni mill-Parlament Ewropew.
(7)          Issa huwa xieraq li l-Unjoni
Ewropea tapplika r-Regolament tan-NU/KEE Nru 41 biex ikun hemm
rekwiżiti armonizzati komuni fuq livell internazzjonali, u dan se
jiffaċilita l-kummerċ internazzjonali u se jieħu post
ir-rekwiżiti tal-approvazzjoni eżistenti stipulati
fil-Kapitolu 9, l-Anness I tad-Direttiva 97/24/KE. Dan ikun
jippermetti lill-kumpaniji Ewropej li jsegwu sett wieħed ta'
rekwiżiti rikonoxxuti mad-dinja kollha, b'mod partikolari
fil-pajjiżi/Partijiet Kontraenti għall-Ftehim Rivedut tal-1958
tan-NU/KEE.
ADOTTA DIN ID-DEĊIŻJONI:
Artikolu 1
L-Unjoni Ewropea għandha tapplika r-Regolament
Nru 41 tal-Kummissjoni Ekonomika għall-Ewropa tan-Nazzjonijiet Uniti
dwar dispożizzjonijiet uniformi li jikkonċernaw l-approvazzjoni
tal-muturi fir-rigward tal-istorbju.
Artikolu 2
Din id-Deċiżjoni għandha
tidħol fis-seħħ fil-jum wara l-pubblikazzjoni tagħha f'Il-Ġurnal
Uffiċjali tal-Unjoni Ewropea.
Artikolu 3
Din id-Deċiżjoni għandha tkun
notifikata mill-Kummissjoni lis-Segretarju Ġenerali tan-Nazzjonijiet
Uniti.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 346, 17.12.1997, p. 78, Edizzjoni
Speċjali bil-Malti: il-Kapitolu 11, il-Volum 27, p. 52-54.
[2]               Dokumenti tan-NU/KEE /TRANS/WP.29/2011/62 u ĠU
L 317, 14.11.2012, p. 1.
[3]               ĠU L 124, 9.5.2002, p. 1, Edizzjoni
Speċjali bil-Malti: il-Kapitolu 13, il-Volum 29,
p. 399-442.
[4]               ĠU L 226, 18.8.1997, p. 1, Edizzjoni
Speċjali bil-Malti: il-Kapitolu 07, il-Volum 003 p. 34-487.
[5]               COM(2010) 542 finali.
[6]               Ir-rapport pendenti għar-reviżjoni u
l-adozzjoni mill-Kummissjoni.
[7]               Il-kunsens ta'....
[8]               ĠU L 346, 17.12.1997, p. 78, Edizzjoni
Speċjali bil-Malti: il-Kapitolu 11, il-Volum 27, p. 52-54.
[9]               ĠU L 317, 14.11.2012, p. 1.
[10]             ĠU L 124, 9.5.2002, p. 1, Edizzjoni
Speċjali bil-Malti: il-Kapitolu 13, il-Volum 29,
p. 399-442.
[11]             ĠU L 226, 18.8.1997, p. 1, Edizzjoni
Speċjali bil-Malti: il-Kapitolu 7, il-Volum 3, p. 34-487.